《秀士诗》
宋代·李正民

一叶扁舟一席风，梦回已听景阳钟。夺袍有意趋文阵，鼓箧无言拙笔锋。

好把犁锄傍东郭，难陪衿佩集西雍。只缘未富三冬学，饮墨何须见愠容。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。